16 Japane. Misae Takeda, mmalelapa wa dingwaga di le 63 wa kwa Japane, o ne a tlhoka go dirwa karo e kgolo. E re ka e le moagi yo o ikanyegang wa Bogosi jwa Modimo, o ne a tlhalosetsa ngaka ya gagwe sentle gore o batla go alafiwa kwantle ga go tshelwa madi. Le fa go ntse jalo, dikgwedi morago ga moo, o ne a gamarega fa a utlwa gore o ne a tshelwa madi ka nako ya karo. E re ka Kgaitsadi Takeda a ne a ikutlwa a tlontlolotswe e bile a tsieditswe, o ne a tlhatlhela kgetsi kgatlhanong le dingaka le kokelo ka Seetebosigo 1993. Mosadi yono yo o boingotlo wa lentswe le le bonolo le le le kwa tlase, o ne a na le tumelo e e sa reketleng. O ne a naya bosupi ka bopelokgale mo kgotlatshekelong e e neng e tletse ka batho, mme a tswelela a eme mo lefelong le go emang basupi mo go lone lobaka lo lo fetang ura, le fa gone a ne a le bokoa. O ne a tlhagelela kwa kgotlatshekelong lekgetlo la bofelo kgwedi fela pele ga a tlhokafala. A ga re kgatlhiwe ke bopelokgale jwa gagwe le tumelo ya gagwe? Kgaitsadi Takeda o ne a re o ne a dira mokokotlelo ka metlha a kopa Jehofa gore a mo segofatse mo ntweng ya gagwe. O ne a tlhatswegile pelo gore dithapelo tsa gagwe di tla arabiwa. A mme go ne ga nna jalo?